John Arne Riise måtte evakuere etter jordskjelvet: – Jeg var veldig redd
Mandag formiddag ble Afghanistan, India og Pakistan rammet av et kraftig jordskjelv. Hundrevis av mennesker har måttet evakuere, og flere er bekreftet omkommet etter skjelvet. – Jeg lå i sengen og slappet av etter lunsj, så merket jeg at sengen begynte å bevege seg. Gynge litt. Jeg reiste meg opp og gikk til vinduet. Da beveget hele hotellet seg, og jeg begynte å høre lyder, forteller John Arne Riise til VG. Nordmannen spiller for den indiske fotballklubben New Delhi Dynamos, som trenes av brasilianeren Roberto Carlos, og kom tilbake til India etter en langhelg i Oslo bare timer før jordskjelvet. – Det begynte å banke på døren, og det kom meldinger fra laget om at vi måtte løpe. Vi bor øverst. Jeg tok trappene, og løp som aldri før. – Jeg var sikker på at nå skjer det man bare ser på film. Jeg fryktet det verste, mens jeg stormet ned trappene. Jeg skulle ned og ut fortere enn fortest. Jeg var veldig redd – det har jeg ingen problemer med å innrømme. Dette var skremmende. Er du rammet av jordskjelvet? Ta kontakt med VGs journalister her! Riise forteller at hele hotellet ble evakuert, og han samlet seg med sine lagkamerater nede på gaten. – Alle var redde selvsagt. Jeg er fremdeles skjelven. Nå reiser nordmannen fra New Delhi sammen med sine lagkamerater til Kolkata i West Bengal for å forberede seg til torsdagens kamp mot Atlético de Kolkata. – Vi flyr til neste bortekamp nå.
John Arne Riise (35) slappet av på hotellet da hele sengen hans begynte å bevege på seg.